**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 25.02.2025, ora 08.00 – 26.02.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 26.02.2025, ora 08.00**

**RÂURI:**

**Debitele au fost, în general, staționare.**

Debitele se situează la valori sub mediile multianuale lunare, cu coeficienți moduli cuprinși între 30-70%, mai mari (în jurul și peste mediile lunare) pe râurile din bazinul hidrografic Moldova, pe unii afluenți din bazinele Bistriței, Trotușului, pe cursul mijlociu al Siretului și mai mici (sub 30% din mediile lunare) pe râurile din bazinele hidrografice: Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, bazinul superior al Ialomiței, pe unii afluenți ai Jiului, Oltului și din bazinul superior al Argeşului.

Formațiunile de gheață (gheață la maluri, năboi, pod de gheață, sloiuri) existente, s-au menținut fără modificări importante cu o ușoară tendință de restrângere și diminuare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare.**

Formațiunile de gheață (gheață la maluri, năboi, pod de gheață, sloiuri) existente, se vor menține fără modificări importante cu o ușoară tendință de restrângere și diminuare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 25 – 26.02.2025 a fost în scădere, având valoarea de 3000 m3/s,** sub media multianuală a lunii **februarie (5300 m3/s).**

În aval de Porţile de Fier, debitele au fost în scădere pe sectoarele Gruia – Bechet și Brăila – Tulcea și relativ staționare pe sectorul Corabia – Vadu Oii.

**Debitul la intrarea în** **țară (secțiunea Baziaș) va fi în scădere (2900 m3/s).**

În aval de Porţile de Fier, debitele vor fi în scădere pe sectoarele Gruia – Zimnicea și relativ staționare pe sectorul Giurgiu – Tulcea.

**2.** **Situaţia meteorologică în intervalul 25.02.2025, ora 08.00 – 26.02.2025, ora 08.00**

**În ţara,** vremea a fost geroasă dimineața și noaptea local în sud-estul Munteniei, în depresiunile din estul Transilvaniei și izolat în partea central-estică a Moldovei. În orele amiezii valorile termice au fost mai ridicate decât în zilele precedente în majoritatea regiunilor și s-au situat peste cele normale pentru această dată în vestul, sud-vestul, nord-estul și parțial în centrul țării (abateri pozitive în general de 3...5 grade față de norme), iar în sud-est, local acestea s-au menținut sub mediile multianuale (abateri negative de 3 până la 8 grade). Cerul a fost variabil în vestul și nord-vestul teritoriului și mai mult senin în rest. Vântul a suflat slab și moderat. Este strat de zăpadă la munte unde măsura -în platformele stațiilor meteorologice- până la 90 cm în Masivul Ceahlău și 87 cm în Munții Vrancei, local în Muntenia (până la 15 cm) și izolat în sud-estul Transilvaniei (până la 3 cm). Temperaturile maxime s-au încadrat între -2 grade la Fetești și 14 grade la Gurahonț, Moldova Nouă și Bozovici, iar la ora 6 se înregistrau valori termice cuprinse între -14 grade la Călărași și 6 grade la Șiria și Oravița. Dimineață izolat în sud-estul teritoriului a fost ceață asociată cu depunere de chiciură, iar noaptea și în depresiunile din estul Transilvaniei.

***Observație:*** *a fost emisă* ***1 atenționare cod galben pentru fenomene meteorologice periculoase imediate****.*

**La Bucureşti,** vremea s-a încălzit față de zilele precedente, însă dimineața și noaptea a fost deosebit de rece, geroasă în zona preorășenească. Cerul a fost senin, iar vântul a suflat în general slab. Temperatura maximă a fost de 5 grade la Afumați, 6 grade în Băneasa și 8 grade la Filaret, iar la ora 6 se înregistrau -11 grade la stația meteo Băneasa, -9 grade la Afumați și -5 grade la Filaret. Stratul de zăpadă a continuat să scadă și măsura la ora 20 în platformele stațiilor meteorologice, până la 15 cm la Filaret, 12 cm în Băneasa și 10 cm la Afumați.

**3. Prognoza meteorologică în intervalul 26.02.2025, ora 08.00 – 27.02.2025, ora 08.00**

**În ţara,** vremea se va încălzi, însă dimineața va mai fi ger pe arii restrânse în Muntenia și în estul și sud-estul Transilvaniei. Cerul va fi variabil, cu nebulozitate joasă și pe arii restrânse posibil ceață în a doua parte a intervalului în regiunile extracarpatice. Vântul va sufla slab și moderat, cu ușoare intensificări în sudul Banatului, Moldova și Dobrogea. Temperaturile maxime vor fi cuprinse în general între 4 și 12 grade, cu cele mai ridicate valori în vest și nord-vest, iar cele minime se vor încadra între -5 și 6 grade, mai scăzute în depresiuni.

**La Bucureşti,** vremea va fi geroasă dimineaţă în zona preorășenească. Ziua cerul va fi variabil, iar noaptea va crește probabilitatea pentru nori joși și ceață. Vântul va sufla în general slab. Temperatura maximă se va situa în jurul a 4 grade, iar cea minimă va fi de -4...-2 grade, posibil mai scăzută în zona preorășenească.

**4. Buletin nivometeorologic pentru perioada 24.02.2025, ora 20-26.02.2025, ora 20**

**Prognoza vremii în intervalul 24.02.2025, ora 20:00-26.02.2025, ora 20:00:**

Vremea se va încălzi de la o zi la alta, dar rămâne geroasă noaptea în zonele înalte. Cerul va fi variabil. Trecător poate fulgui în prima noapte în Munții Apuseni. Vântul va sufla slab și moderat, cu unele intensificări pe creste din sector nord-vestic, spulberând zăpada. Trecător se va semnala ceață, asociată izolat și cu depunere de chiciură.

**Temperaturi prognozate în intervalul 24.02.2025, ora 20:00-26.02.2025, ora 20:00:**

**Peste 1800 m: temperaturi minime**: -13… -8 grade în prima noapte, -10 … -6 în cea de a doua;

**temperaturi maxime**: -6… -1 grad în prima zi, -3 … 2 grade în cea de a doua;

**Sub 1800 m: temperaturi minime**: -9… -3 grade;

 **temperaturi maxime**: -1… 4 grad în prima zi, 4 … 7 grade în cea de a doua;

**Vânt la peste 2000 m:** intensificări temporare de 40-50 km/h, din sector nordic**;**

**Izoterma de 0 grade**: în urcare, de la 600…800 m la 1100…1400 m, cu cele mai ridicate valori în sud-vest.

**Evoluția stratului de zăpadă și a riscului de avalanșă în zona montană**

**CARPAȚII MERIDIONALI**

**Munții Bucegi, Munții Făgăraș RISC ÎNSEMNAT (3)**

**La peste 1800 m,** zăpada de la suprafață, de circa 20…30 cm, va continua să se compacteze, dar rămâne ușoară și cu legături fragile între cristale, care pot favoriza fisurarea stratului. Pe văi și în zonele adăpostite umbroase sunt depozite mai însemnate, de peste 50-60 cm. În apropierea crestelor sunt formate plăci de vânt și cornișe. Pe pantele înclinate, la suprasarcini, stratul de la suprafață se poate disloca și aluneca peste stratul întărit aflat dedesubt, ducând la declanșarea de avalanșe de dimensiuni medii și doar izolat mari, mai ales la supraîncărcări - riscul va fi **însemnat (3)**.

**La altitudini mai mici de 1800 m** stratul de la suprafață va continua să se taseze și să se umezească datorită insolației și temperaturilor care vor deveni pozitive. Se pot declanșa curgeri și avalanșe de topire de suprafață de dimensiuni mici și izolat medii, iar în zonele adăpostite, aflate la altitudini de 1600-1800 m, unde sunt depozitele mai mari de zăpadă, stratul superior se poate fisura la supraîncărcări, apoi aluneca peste cel întărit aflat dedesubt, ducând de asemenea la declanșarea de avalanșe de dimensiuni mici și izolat medii **- risc moderat (2).**

**CARPAȚII MERIDIONALI: Munții Parâng, Șureanu, Țarcu, Godeanu RISC MODERAT (2)**

**CARPAȚII ORIENTALI: Munții Rodnei, Călimani, Bistriței și Ceahlău**

**La altitudini mai mari de 1800 m**, sub influența insolației și a temperaturilor în creștere, îndeosebi a celor diurne, stratul de pulver de la suprafață de 10-20 cm va continua să se taseze, formând un strat relativ compact, cu rezistență redusă și legături slabe între cristale, acesta fiind depus peste straturile mai vechi și întărite. Pe unele pante și văi sunt depozite mai consistente de zăpadă. Mai ales la suprasarcini, stratul superior se poate fisura și aluneca peste cel întărit aflat dedesubt, ducând la declanșarea unor avalanșe de dimensiuni mici și medii - **risc moderat (2)**.

Și **la altitudini mai mici de 1800 m**, stratul de zăpadă de la suprafață va continua să se topească și să se taseze. Mai ales la altitudini de 1600…1800 m, în zonele adăpostite de pe anumite văi, unde acest strat este mai mare, se pot declanșa avalanșe de dimensiuni mici și izolat medii prin alunecarea lui peste stratul vechi și întărit aflat dedesubt, iar spontan se pot declanșa curgeri și avalanșe mici de topire, îndeosebi la supraîncărcări - **risc redus (1)**.

**CARPAȚII OCCIDENTALI**

**Munții Vlădeasa, Muntele Mare** **RISC REDUS (1)**

Stratul de zăpadă are dimensiuni reduse și va continua să se topească datorită temperaturilor diurne în creștere, pozitive, la bază fiind un strat mai vechi și întărit. Pot apare curgeri și avalanșe mici de topire, dar și dislocări ale stratului de la suprafață în condiții de supraîncărcare, mai ales pe anumite văi și pante înclinate unde sunt depozite mai însemnate de zăpadă - **risc redus (1)**.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 24.02.2025, **la staţiile cu indicativele B-11,B-25,B-7,B-29,B-28,B-16,B-20,B-19,B-27,B-21,B-17,B-15,B-23,B-13,B-1,B-4,B-5,B-22,B-12,B-6,BV-6,MS-1,BV-4,SB-3,IS-1,SV-3,BC-3,IS-3,IS-2,IS-5,CJ-5,BH-1,CJ-4,CJ-3,MM-1,CT-7,GL-3,G3-1,CL-1,PH-1,PH-5,DB-1,PH-6,TR-5,PH-4,DJ-6,MH-1 mobil,DJ-5.**

**3.2. În domeniul solului şi vegetaţiei**

**ARBDD Tulcea informează**

-incendiul izbucnit în data de 24.02.2025, în jurul orei 13.00, din Districtul Ecologic Crișan, în zona canal Șontea mal stâng în apropiere de confluența cu canal Olguța aval, UAT Crișan, județul Tulcea, s-a stins de la sine în data de 24.02.2025, în jurul orei 24.00; a ars vegetație uscată, stuf și papură pe o suprafața de 12 ha.

-incendiul izbucnit în data de 24.02.2025, în jurul orei 13.00, din Districtul Ecologic Crișan, în zona de est a incintei Fortuna între canal Centură și canal Babarada, UAT Crișan, județul Tulcea, s-a stins de la sine în data de 24.02.2025, în jurul orei 19.00; a ars vegetație uscată, stuf și papură pe o suprafața de 10 ha.

-incendiul izbucnit în data de 24.02.2025, în jurul orei 13.00, din Districtul Ecologic Maliuc, în zona zona de vest a incintei Fortuna între lac Rotund și canal S 2, UAT Maliuc, județul Tulcea, s-a stins de la sine în data de 24.02.2025, în jurul orei 17.30; a ars vegetație uscată, stuf și papură pe o suprafața de 6 ha.

-incendiul izbucnit în data de 24.02.2025, în jurul orei 13.30, din Districtul Ecologic Crișan, în zona zona de sud lac Ligheanca între canal Șontea și canal Olguța, UAT Crișan, județul Tulcea, s-a stins de la sine în data de 25.02.2025, în jurul orei 03.00; a ars vegetație uscată, stuf și papură pe o suprafața de 20 ha.

-incendiul izbucnit în data de 24.02.2025, în jurul orei 15.30, din Districtul Ecologic Sulina, în zona grind Șchiopu- canal Sondei, UAT Sulina, județul Tulcea, s-a stins de la sine în data de 24.02.2025, în jurul orei 21.00; a ars vegetație uscată, stuf și papură pe o suprafața de 50 ha.

-incendiul izbucnit în data de 18.02.2025, în jurul orei 12.00, din Districtul Ecologic Sulina, între zona de sud a canalului Mocansca, canal Ivancea,Braț Sf. Gheorghe, UAT Crișan, UAT Sf. Gheorghe județul Tulcea, s-a stins de la sine în data de 25.02.2025, în jurul orei 03.00; a ars vegetație uscată, stuf și papură pe o suprafața de 2500 ha.

-incendiul izbucnit în data de 24.02.2025, în jurul orei 14.00, din Districtul Ecologic Crișan, în zona Sudul localității Crișan, U.A.T. Crișan, județul Tulcea, s-a stins de la sine în data de 24.02.2025, în jurul orei 21.00; a ars vegetație uscată, stuf și papură pe o suprafața de 60 ha.

-incendiul izbucnit în data de 24.02.2025, în jurul orei 16:30, din Districtul Ecologic Sf. Gheorghe, între zona de sud est a lacului Roșu, între lac Roșu, canal Ivancea, lac Tătaru, UAT Sf. Gheorghe, județul Tulcea, s-a stins de la sine în data de 25.02.2025, în jurul orei 15.30; a ars vegetație uscată, stuf și papură pe o suprafața de 200 ha.

**Nu au fost observate mortalităţi la speciile de păsări şi animale sălbatice în zona incendiată.**

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**